***ՆԱԽԱԳԻԾ***

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

**\_\_\_\_\_ \_\_\_\_\_\_\_\_\_\_\_\_\_\_ 2020, \_\_\_\_\_**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2002 ԹՎԱԿԱՆԻ ՓԵՏՐՎԱՐԻ 18-Ի «Հայաստանի Հանրապետության լեզվական քաղաքականության պետական ծրագիրը հաստատելու մասին» 138 ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

Ղեկավարվելով «Նորմատիվ իրավական ակտերի մասին» Հայաստանի Հանրապետության օրենքի 34-րդ հոդվածի 1-ին մասով` Հայաստանի Հանրապետության Կառավարությունը որոշում է.

1. Հայաստանի Հանրապետության **Կ**առավարության 2002 թվականի փետրվարի 18-ի՝ «Հայաստանի Հանրապետության լեզվական քաղաքականության պետական ծրագիրը հաստատելու մասին» 138 որոշման (այսուհետև՝ որոշում) հիմնական մասում «ծրագրի» բառից հետո գործածված «(կցվում է)» բառերը փոխարինել «՝ ըստ 1-ին և 2-րդ հավելվածների» բառերով:

2. Որոշման հավելվածը շարադրել նոր խմբագրությամբ` ըստ 1-ին հավելվածի:

3. Որոշումը լրացնել նոր` «Հայաստանի Հանրապետության պետական լեզվական քաղաքականության ծրագրի իրականացման միջոցառումների ծրագիրը և ժամանակացույցը (2021-2023 թվականներ)» հավելվածով՝ ըստ 2-րդ հավելվածի:

4. Սույն որոշումն ուժի մեջ է մտնում 2021 թվականի հունվարի 1-ից:

Հայաստանի Հանրապետության

վարչապետ Ն. Փաշինյան

Հավելված 1

Հայաստանի Հանրապետության Կառավարության

2020 թվականի -------------- ---- -ի ----- որոշման

**ՊԵՏԱԿԱՆ ԾՐԱԳԻՐ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԼԵԶՎԱԿԱՆ ՔԱՂԱՔԱԿԱՆՈՒԹՅԱՆ**

**ԲՈՎԱՆԴԱԿՈՒԹՅՈՒՆ**

I. Նախաբան

II. Ընդհանուր դրույթներ

1. Փաստաթղթի իրավական հիմքերը

2. Փաստաթղթի նպատակները և հիմնադրույթները

3. Փաստաթղթի ընդգրկման շրջանակը և կառուցվածքը

III. Լեզվական օրենսդրության կատարելագործումը. լեզվական քաղաքականության բնագավառում լիազորված պետական մարմնի հաստատութենական հզորացումը

4. **Լեզվական օրենսդրության կատարելագործումը**

5. Լեզվական քաղաքականության բնագավառում լիազորված պետական մարմնի հաստատութենական հզորացումը

IV.Լեզվական քաղաքականության թվային փոխակերպման դիտանկյունը

6. Հայերենը ներառող լեզվական տեխնոլոգիաներ

V. Հայախոսություն. Հայաստան և սփյուռք. Հայաստանի Հանրապետության ազգային փոքրամասնությունների լեզվական իրավունքի ապահովում

7. Գրական հայերենի կանոնարկում

8. Պետական լեզվով կրթության և դաստիարակության իրավունք ու պարտականություն

9. Գործավարության լեզուն

10. Հայախոսությունը Սփյուռքում

11. Հայերենը ոչ հայախոսների համար

12. Օտար լեզուների ուսուցման բարելավում

13. Զանգվածային լրատվամիջոցների լեզուն գրական հայերենը լինելու պահանջի կատարմանն աջակցելը

14. Հայաստանի Հանրապետության ազգային փոքրամասնությունների լեզվական իրավունքի ապահովումը

VI. Ծրագրի իրականացումը, մշտադիտարկումը և գնահատումը. ծրագրի ֆինանսական ապահովումը

15. Ծրագրի իրականացումը, մշտադիտարկումը և գնահատումը

16. Ծրագրի ֆինանսական ապահովումը

VII. Հայաստանի Հանրապետության պետական լեզվական քաղաքականության ծրագրի իրականացման միջոցառումների ծրագիրը և ժամանակացույցը

**I. ՆԱԽԱԲԱՆ**

1. Հայաստանի Հանրապետության Սահմանադրության (այսուհետև՝ Սահմանադրություն) 15-րդ հոդվածը սահմանում է. «Հայոց լեզուն և մշակութային ժառանգությունը պետության հոգածության և պաշտպանության ներքո են», Հայաստանի Հանրապետության ազգային անվտանգության ռազմավարության մեջ հայոց լեզուն և գրերը, հայ գրականությունը ազգային անվտանգության արժեքներ են հռչակվում:

2. Ազգային անվտանգության, պետականության հիմքերի ամրապնդման և հայկական քաղաքակրթական ժառանգության պահպանման ու փոխանցման գործում նշանակալի դեր ունի պետական լեզվական քաղաքականության արդյունավետ իրականացումը։

3. Հայաստանի Հանրապետության ազգային փոքրամասնությունների լեզվական և մշակութային ժառանգության նկատմամբ հարգանքը հայության համակեցության և հանդուրժողականության արտահայտություններից է։

4. Հայաստանի Հանրապետության լեզվական քաղաքականության պետական ծրագիրը (այսուհետև՝ ծրագիր) ուղենշային է պետական կառավարման և տեղական ինքնակառավարման մարմինների գործունեության, ոլորտային քաղաքականությունների, ռազմավարությունների, հայեցակարգերի, ինչպես նաև Հայաստանի Հանրապետության բարձրագույն ուսումնական և գիտահետազոտական հաստատությունների, հասարակական կազմակերպությունների նպատակային կամ զարգացման ծրագրերի մշակման ու իրականացման, լեզվի բնագավառին առնչվող որոշումների կայացման համար։

**II. ԸՆԴՀԱՆՈՒՐ ԴՐՈՒԹՅՆԵՐ**

**1. ՓԱՍՏԱԹՂԹԻ ԻՐԱՎԱԿԱՆ ՀԻՄՔԵՐԸ**

5. Ծրագրի իրավական հիմքերն են Հայաստանի Հանրապետության Անկախության մասին հռչակագիրը, Սահմանադրությունը, «Լեզվի մասին» Հայաստանի Հանրապետության օրենքը, Հայաստանի Հանրապետության Գերագույն խորհրդի «Լեզվի մասին Հայաս­տանի Հանրա­պե­տության օրենքի կիրարկման կարգի մասին» 30.03.1993 թ. Հ.Ն-0774-1 օրենքի ուժ ունեցող որոշումը, Հայաստանի Հանրապետության ազգային անվտանգության ռազմավարությունը, հայերենի կիրառությունը կարգավորող՝ Հայաստանի Հանրապետության այլ օրենքներն ու իրավական ակտերը, Հայաստանի Հանրապետության միջազգային պայմանագրերը:

**2. ՓԱՍՏԱԹՂԹԻ ՆՊԱՏԱԿՆԵՐԸ ԵՎ ՀԻՄՆԱԴՐՈՒՅԹՆԵՐԸ**

6. Ծրագիրը պետության ֆինանսական աջակցությամբ նպատակաուղղված է Հայաստանի Հանրապետության տարածքում պետական լեզվի փաստացի գերակայության, պաշտպանության, հասարակական կյանքի բոլոր ոլորտներում լիակատար և անխոչընդոտ գործածության ապահովմանը։

7. Ծրագիրը միտված է կարճաժամկետ կտրվածքում լեզվական քաղաքականության բնագավառում լիազորված պետական մարմնի հաստատութենական (ինստիտուցիոնալ) հզորացմանը, հայերենի (հայախոսության) բնականոն զարգացման առաջնահերթ գործողությունների հստակեցմանը, երկարաժամկետ կտրվածքում՝ թվայնացած, համընդգրկուն և լեզվամշակութային մրցունակ միջավայրի ստեղծմանը, որը համարժեք է հասարակության և պետության, ամբողջ հայության լեզվական կարիքներին ու պահանջմունքներին, և բնականոն զարգացման ներուժ ունի։

8. Ծրագրի հիմնադրույթներն են՝

1) լեզվում արտացոլվում է լեզվակիրների՝ աշխարհի ընկալման և հասկացութացման (կոնցեպտուալացում) որոշակի ձևը, աշխարհի մասին պատմականորեն ձևավորված պատկերացումների ամբողջությունը (աշխարհի լեզվական պատկեր).

2) հայերենը հայության ազգային ինքնության ու ինքնաճանաչման հիմքն է, հայապահպանության կարևորագույն գործոն.

3) Հայաստանի Հանրապետությունը երաշխավորում և ապահովում է գրական հայերենի պաշտոնական և հրապարակային գործածության բարձր որակը.

4) պետությունն օժանդակում է լեզվական տեխնոլոգիաների մշակմանը՝ հաշվի առնելով դրանց որոշիչ դերը հայերենի կենսունակության ու կայունության համար.

5) Հայաստանի Հանրապետությունում պետական լեզվի գերակայությունը ներդաշնակորեն զուգակցվում է ազգային փոքրամասնությունների լեզուների պահպանման, մշակույթների նկատմամբ փոխադարձ հարգանքի սկզբունքներին՝ միջազգային իրավունքի նորմերին համահունչ.

6) oտար լեզուների իմացությունը, խթանելով միջմշակութային իրազեկությունն ու արտաքին աշխարհին համարկումը (ինտեգրում), ապահովում է հաղորդակցումը համաշխարհային քաղաքակրթական արժեքներին և զարգացումներին, ինչպես և հայոց հոգևոր-մշակութային արժեքներն աշխարհին ներկայացնելու հնարավորություն է ընձեռում։

9. Ծրագրի հիմնադրույթներում արտացոլվում են՝

1) հայերենի՝ որպես Հայաստանի Հանրապետության պետական լեզվի, ինչպես նաև համայն հայության ազգային լեզվի՝ հասարակության ու պետության կարիքներին համարժեք արձագանքելու կարողությունը.

2) հայերենի՝ որպես հայոց հոգևոր, մտավոր և մշակութային ժառանգությունը պահպանելու և սերունդներին փոխանցելու, ինչպես և հայախոսների՝ այդ ժառանգության կրողը լինելու գիտակցման պատմականորեն հաստատված իրողությունը.

3) հայերենի (իր բոլոր դրսևորումներով)՝ որպես համազգային միասնականությունն ապահովող գործոնի ըմբռնումը։

**3. ՓԱՍՏԱԹՂԹԻ ԸՆԴԳՐԿՄԱՆ ՇՐՋԱՆԱԿԸ ԵՎ ԿԱՌՈՒՑՎԱԾՔԸ**

10. Ծրագրում ուրվագծվում է Հայաստանի Հանրապետության լեզվական քաղաքականության այն շրջանակը, որը, հաշվի առնելով ֆինանսական, կառավարչական և մարդկային առկա հնարավորությունները, կարճաժամկետ կտրվածքում լեզվի բնագավառի կառավարման բարելավման իրական հնարավորություն է ստեղծում։

11. Ծրագրում ընդգրկված ոլորտներում պետության գործուն միջամտությունը միտված է լեզվաքաղաքական կենսունակ միջավայր ձևավորելուն։

12. Ծրագրում ներառված ոլորտները ենթադրում են՝

1) լեզվական օրենսդրության կատարելագործում, լեզվական քաղաքականության բնագավառում լիազորված պետական մարմնի հաստատութենական հզորացում.

2) լեզվական քաղաքականության թվային փոխակերպում.

3) հայախոսության խնդիրներ. Հայաստան և սփյուռք հարաբերություններ. Հայաստանի Հանրապետության ազգային փոքրամասնությունների լեզվական իրավունքի ապահովում։

**III.** **ԼԵԶՎԱԿԱՆ ՕՐԵՆՍԴՐՈՒԹՅԱՆ ԿԱՏԱՐԵԼԱԳՈՐԾՈՒՄԸ. լեզվական քաղաքականությԱՆ ԲՆԱԳԱՎԱՌՈՒՄ լիազորՎԱԾ պետական մարմնի ՀԱՍՏԱՏՈՒԹԵՆԱԿԱՆ հզորացումԸ**

**4. ԼԵԶՎԱԿԱՆ ՕՐԵՆՍԴՐՈՒԹՅԱՆ ԿԱՏԱՐԵԼԱԳՈՐԾՈՒՄԸ**

13. Հայաստանի Հանրապետության լեզվական քաղաքականության հիմնական դրույթները սահմանվում, լեզվավիճակը, պետական իշխանության և կառավարման մարմինների, ձեռնարկությունների, հիմնարկների և կազմակերպությունների լեզվահարաբերությունները կարգավորվում են «Լեզվի մասին» Հայաստանի Հանրապետության օրենքով:

14. Հայերենի կիրառությունը կարգավորող նորմեր են նախատեսված նաև այլ օրենքներով և իրավական ակտերով:

15. Իրավական հակասությունների լուծման կանոնները կարգավորվում են «Նորմատիվ իրավական ակտերի մասին» Հայաստանի Հանրապետության օրենքով, սակայն դրանք իրավակիրառ պրակտիկայում օրենքի միատեսակ կիրառումն ապահովելու բավարար հիմք չեն, ինչպես նաև պետության կյանքին զուգընթաց ի հայտ են գալիս լեզվական այնպիսի իրողություններ ու հարաբերություններ, որոնց կարգավորումը պահանջում է լեզվական օրենսդրության կատարելագործում:

16. Իրավունքի գերակայության հիմնարար հայեցակետերից է իրավական որոշակիության սկզբունքը, որը պահանջում է, որ դատարանի (լեզվական օրենսդրության խախտումների վերաբերյալ վարչական իրավախախտումների վերաբերյալ գործերը քննում է Վարչական դատարանը)` որևէ հարցի առնչությամբ կայացրած վերջնական դատական ակտը չպետք է կասկած հարուցի. այսինքն, յուրաքանչյուր անձի արդար դատաքննության իրավունքը պահպանված է համարվում, եթե անձը հնարավորություն ունի ստանալու որոշակի, հաստատուն որոշում` կապված իր իրավունքների և պարտականությունների հետ, և կարող է համոզված լինել, որ որոշ ժամանակ անց այդ որոշումը չի վերացվի:

17. Դատարանի հաստատուն որոշում կայացնելու հիմնաքարը պետք է լինի օրենքով ամրագրված նորմերի այնպիսի որոշակիությունը, որը տարընթերցման, տարընկալման, տարբեր կերպ մեկնաբանելու հնարավորություն չի տա. մինչդեռ լեզվական քաղաքականության բնագավառում դատական պրակտիկան միատեսակ չէ, որը խոչընդոտում է հանրապետության կյանքի բոլոր ոլորտնե­րում պետական լեզվի գործառությունն ապահովելու պարտականության կատարումը և դրանից բխող՝ Հայաստանի Հանրապետու­թյան քաղաքա­ցիների՝ պետական լեզվով տեղեկույթ ստանալու սահմանա­դրական իրավունքի իրացումը (արգելափակվում է սահմանադրական նորմը):

18. Կան լեզվական պարտականություններ, որոնք սահմանված են օրենքով, սակայն դրանք չկատարելու համար օրենքով սահմանված չէ պատասխանատվություն. օրենքով սահմանված պարտականությունը չկատարելու համար պետք է սահմանվի պատասխանատվություն, որպեսզի օրենքի՝ պարտականություն սահմանող նորմը գործի:

19. **«**Հայաստանի Հանրապետությունում ստուգումների կազմակերպման և անցկացման մասին**»** Հայաստանի Հանրապետության **օրենքն ամբողջությամբ չի կարգավորում լեզվական վերահսկողության ոլորտում առկա իրավահարաբերությունները, լեզվի բնագավառում պետական վերահսկողության կազմակերպման ու իրականացման առանձնահատկությունները:**

20. Իրավական նորմերում առկա հակասությունների, օրենքով չկարգավորված լեզվահարաբերությունների, ենթաօրենսդրական ակտերի ընդունման անհնարինության պատճառով դժվարությամբ է ապահովվում հայերենի՝ որպես պետական լեզվի գերակայությունը հանրային կյանքի առանձին ոլորտներում, գրավոր և բանավոր պաշտոնական հաղորդակցման ընթացքում (հաճախ հայերենին զուգահեռ՝ պետական կամ պաշտոնական լեզվի կարգավիճակում կամ դրանց գործառության տիրույթում են հայտնվում օտար լեզուները):

**21.** Գործողություններ՝

1) «Լեզվի մասին» Հայաստանի Հանրապետության օրենքում և հայերենի կիրառությունը կարգավորող այլ օրենքներում փոփոխություններ և լրացումներ կատարելու մասին օրենքների ընդունում.

2) «Հայաստանի Հանրապետության լեզվական վերահսկողության մասին» օրենքի ընդունում.

3) «Վարչական իրավախախտումների վերաբերյալ Հայաստանի Հանրապետության օրենսգրքում փոփոխություններ և լրացումներ կատարելու մասին» օրենքի ընդունում:

**5. լեզվական քաղաքականությԱՆ ԲՆԱԳԱՎԱՌՈՒՄ լիազորՎԱԾ պետական մարմնի ՀԱՍՏԱՏՈՒԹԵՆԱԿԱՆ հզորացումԸ**

22. Ըստ «Լեզվի մասին» Հայաստանի Հանրապետության օրենքի 5-րդ հոդվածի 1-ին պարբերության՝ պետական լեզվաքաղաքականությունն իրականացնում են Հայաստանի ՀանրապետությանԿառավարությունը, պետական կառավարման և տեղական ինքնակառավարման մարմինները, ինչպես նաև դրա համար լիազորված պետական մարմինը՝ Հայաստանի Հանրապետության օրենսդրության համապատասխան:

23. Հայաստանի Հանրապետության Գերագույն խորհրդի «Լեզվի մասին Հայաս­տանի Հանրա­պե­տության օրենքի կիրարկման կարգի մասին» 30.03.1993 թ. Հ.Ն-0774-1 օրենքի ուժ ունեցող որոշ­մամբ (գործում է) Հայաստանի Հանրապետությունում պետական լեզվաքաղաքականության իրականացման նպատակով ստեղծված պետական լիազորված մարմինը Հայաստանի ՀանրապետությանԿառավարությանն առընթեր Լեզվի պետական տեսչությունն է։

24. Հայաստանի ՀանրապետությանԿառավարության 06.03.2002 թ. «Հայաստանի Հանրապետության կրթության և գիտության նախարարության համակարգի բարեփոխումների ու մի շարք պետական մարմինների վերակազմակերպման մասին» 203 որոշմամբ Լեզվի պետական տեսչությունը **միացման ձևով վերակազմակերպվել է ՀՀ կրթու­թյան և գիտության նախարարության կազմում գործող Լեզվի պետական տեսչության` հիմնարկի առանձ­նացված ստորաբաժանման՝ գործադիր իշխանության հանրապետական մարմնի կար­գավիճակով՝** առանց ուժը կորցրած ճանաչելու Հայաստանի Հանրապետության Գերագույն խորհրդի «Լեզվի մասին Հայաս­տանի Հանրա­պե­տության օրենքի կիրարկման կարգի մասին» 30.03.1993 թ. Հ.Ն-0774-1 օրենքի ուժ ունեցող որոշ­ման **«ա»** կետը և Հայաստանի Հանրապետության Կառավարության **«Լեզվի պետա­կան տեսչության մասին» 19.10.1993 թ. հմ. 531 որոշումը:**

25. Ըստ «Պետական կառավարման համակարգի մարմինների մասին» Հայաստանի Հանրապետության օրենքի (ուժի մեջ է մտել 09.04.2018 թ) 9-րդ հոդվածի 3-րդ մասի 25-րդ կետի՝ Հայաստանի Հանրապետության կրթության և գիտության նախարարության Լեզվի պետական տեսչությունը գործում է որպես Լեզվի կոմիտե՝ նախարարությանը ենթակա մարմնի կարգավիճակով:

26. Հայաստանի Հանրապետության Գերագույն խորհրդի «Լեզվի մասին Հայաստանի Հանրապետության օրենքի կիրարկման կարգի մասին» 30.03.1993 թ. Հ.Ն-0774-1 որոշումն օրենքի ուժ ունեցող որոշում է, ուստի Լեզվի կոմիտեն պետք է գործի որպես Հայաստանի ՀանրապետությանԿառավարությանը ենթակա մարմին. օրենքի նորմը չի գործում միայն ուժը կորցրած ճանաչվելու դեպքում:

27. Թեև Հայաստանի Հանրապետության Կառավարության 2019 թ. մարտի 7-ի հմ. 236-Ն որոշմամբ ուժը կորցրած է ճանաչվել Հայաստանի Հանրապետության Կառավարության՝ «Լեզվի պետական տեսչության մասին» 1993 թ. հմ. 531 որոշումը, սակայն դրա ուժը կորցրած ճանաչելը Հայաստանի Հանրապետության Գերագույն խորհրդի «Լեզվի մասին Հայաստանի Հանրապետության օրենքի կիրարկման կարգի մասին» 30.03.1993 թ. Հ.Ն-0774-1 օրենքի ուժ ունեցող որոշման «ա» կետի գործողությունը ուժը կորցրած համարելու իրավական հիմք չէ:

28. «Լեզվի մասին» Հայաստանի Հանրապետության օրենքի 6-րդ հոդվածի ուժով Լեզվի կոմիտեն ապահովում է սույն օրենքի պահանջների կատարումը. նախարարությանը ենթակա մարմնի կարգավիճակը առարկայական խոչընդոտ է «Լեզվի մասին» Հայաստանի Հանրապետության օրենքի պահանջների կատարումը լիարժեք ապահովելու և արդյունավետ լեզվական քաղաքականություն իրականացնելու համար, քանի որ այն վերահսկողություն է իրականացնում նաև իր գերադաս մարմնի նկատմամբ։

29. 2018 թ. փոփոխությունները լեզվական քաղաքականության բնագավառում պետական վերահսկողության կազմակերպման ու իրականացման առանձնահատկություններին ներդաշնակեցված չլինելու պատճառով իրավական համապարփակ ու խորքային կարգավորումների, լեզվական քաղաքականության իրականացնող պետական կառավարման լիազորված մարմնի հաստատութենական հզորացման անհրաժեշտություն են ստեղծում։

30. Գործողություններ՝

1) «Լեզվի մասին», «Պետական կառավարման համակարգի մարմինների մասին» Հայաստանի Հանրապետության օրենքներում, «Վարչական իրավախախտումների վերաբերյալ Հայաստանի Հանրապետության օրենսգրքում, ինչպես նաև հայերենի կիրառությունը կարգավորող այլ օրենքներում փոփոխություններ և լրացումներ կատարելու մասին օրենքների ընդունում.

2) «Լեզվական վերահսկողության մասին» Հայաստանի Հանրապետության օրենքի ընդունում.

3) Լեզվի կոմիտեի կարգավիճակի (ենթակայության) փոփոխություն:

**IV. ԼԵԶՎԱԿԱՆ ՔԱՂԱՔԱԿԱՆՈՒԹՅԱՆ ԹՎԱՅԻՆ ՓՈԽԱԿԵՐՊՄԱՆ ԴԻՏԱՆԿՅՈՒՆԸ**

**6. Հայերենը ներառող լեզվական տեխնոլոգիաներ**

31. Բնական լեզուների մեքենական մշակման համակարգերը տնտեսության, կառավարման համակարգերի, հանրային ծառայությունների թվային փոխակերպման գործընթացի անբաժանելի մաս են. այս առումով թե՛ արևելահայերենի, թե՛ արևմտահայերենի համար (որոշ բացառություններով) դեռևս կիրառելի է «սակավ պաշարներով լեզու» բնորոշումը, որն անխուսափելիորեն հանգեցնում է թվային իրականության մեջ, բարձր տեխնոլոգիական արտադրանքում ու ծառայություններում հայերենի գործառական ոլորտների սահմանափակման և հայերենի սահմանափակ ներկայացվածության։

32. Տնտեսության և կառավարման համակարգերի թվայնացման ընդգրկունությունը տեղեկատվական համակարգերի լեզվաբանական ապահովման խնդիրներին շարունակական անդրադարձի անհրաժեշտություն է ստեղծում (ձևայնացված նկարագրություններ, տարատեսակ կորպուսներ, տվյալների հենքեր և այլն)։

33. Ծրագրաշարերում հայերենի տեխնոլոգիական կարգավորումների հետևողական ու պատշաճ կիրառումն ապահովելու համար առաջնային է «Լեզվական տվյալների ընդհանուր պահոց» (CLDR, Common Locale Data Repository) նախագծին պետական լիազորված մարմնի մակարդակով անդամակցումը։

34. Խնդրահարույց է լեզուների անվանումների միջազգային ԻՍՕ 639-3 (ISO 639-3) ստանդարտում հայերենի այլագրման երկու տարբերակների տրամաբանությունը՝ hye։հայերէն/հայերեն‎ (hayeren) և hyw։արեւմտահայերէն‎ (arevmdahayerên), որը բարդություններ է ստեղծում 639-1:hy, 639-2/B:[arm](https://iso639-3.sil.org/code/arm), 639-2/T:hye ստանդարտների հետ համադրելիությունն ապահովելու հարցում։

35. Գործողություններ՝

1) հայերենի տեխնոլոգիական զարգացման ազգային ծրագրի մշակում և իրագործում.

2) հայերենի ձևայնացված (բառակազմական, ձևաբանական, շարահյուսական, իմաստաբանական) նկարագրության համակարգերի և դրանց հենքով կորպուսների ստեղծում.

3) լեզվատեխնոլոգիական կիրառական խնդիրների (տեքստի օպտիկական ճանաչում, խոսքի ճանաչում, անվանված միավորների ճանաչում, տեքստի ամփոփում և այլն) լուծմանն ուղղված լեզվական տվյալների հենքերի ստեղծում.

4) հայերենի տեխնոլոգիական կարգավորումների միջազգային միասնական հիմքերի ու կիրառելիության ապահովում.

5) հայերենի համար մակրոլեզվի կարգավիճակ ամրագրող լեզվական այլագիր, լեզուների անվանումների այլագրման միջազգային ստանդարտների համադրելիություն՝ արևելահայերենի և արևմտահայերենի համար.

6) հանրային տարածում ունեցող սարքավորումների հայերենացում:

**V. ՀԱՅԱԽՈՍՈՒԹՅՈՒՆ. ՀԱՅԱՍՏԱՆ ԵՎ ՍՓՅՈՒՌՔ. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱԶԳԱՅԻՆ ՓՈՔՐԱՄԱՍՆՈՒԹՅՈՒՆՆԵՐԻ ԼԵԶՎԱԿԱՆ ԻՐԱՎՈՒՆՔԻ ԱՊԱՀՈՎՈՒՄ**

**7. Գրական հայերենի կանոնարկՈՒՄ**

36. Ըստ «Լեզվի մասին» Հայաստանի Հանրապետության օրենքի՝

1) 1-ին հոդվածի`

ա. 2-րդ պարբերության՝ «Հայաստանի Հանրապետությունը նպաստում է ժամանակակից գրական հայերենի կանոնարկմանը, բառակերտման, տերմինաբանության (եզրաբանության), ուղղագրության, ուղղախոսության, տառադարձության և կետադրության կանոնարկման սկզբունքների մշակմանը»,

բ. 4-րդ պարբերության՝ «Հայաստանի Հանրապետությունը նպաստում է հայերենի ուղղագրության միասնականացմանը».

2) 6-րդ հոդվածի 2-րդ մասի 2-րդ կետի «բ» ենթակետի՝ Լեզվի կոմիտեն ապահովում է հայերենի կանոնարկումը և հասարակական կյանքի բոլոր ոլորտներում դրա լիակատար գործածությունը:

37. Հայերենի թվայնացման բավարար աստիճանը գրական լեզվի կանոնարկման այլ՝ տվյալահենք ու թվային գործիքակազմ կարող է առաջարկել՝ լեզվաշինության, լեզվական նորմի փոփոխության կամ շարժի, խոսքի մշակույթի խնդիրները «իրական կյանքի օրակարգով» արձանագրելու առումով։

38. «Հայերենը որպես գիտության լեզու» քաղաքականության որդեգրումը և հայ լեզվաբանության զարգացման նպաստավոր միջավայրի ապահովումն առաջնային կարևորություն ունեն հայերենի գործառության ոլորտների հետևողական ընդլայնման և խորացման, մասնագիտական հայերենի կենսունակության պահպանման ու զարգացման համար։

39. Առանձնահատուկ կարևորություն ունի էլեկտրոնային բառարանագրության զարգացումը՝ միտված հայերենի առկա տերմինացանկը մեկտեղելուն, հնարավորինս միասնականացնելուն ու միօրինակացնելուն և շարունակաբար ընդլայնելուն։

40. Հայոց լեզվամշակութային ժառանգության մի մաս են հայերենի բարբառները. որոնք ոչ միայն գրական հայերենի հարստացման, բառային կազմի համալրման կարևոր աղբյուր են, այլև ինքնության, մշակույթի ինքնատիպության պահպանման ու զարգացման գործոն են:

41. Ժամանակ առ ժամանակ վերսկսվում է հայերենի ուղղագրության միասնականացման շուրջ բանավեճը. ուղղագրության միասնականացմանը պետականորեն նպաստելու վերաբերյալ «Լեզվի մասին» Հայաստանի Հանրապետության օրենքի 1-ին հոդվածի պահանջը մեկնաբանվում է ինչպես վարչական կոշտ միջոցներով, այնպես էլ միջանկյալ, աստիճանական (անցումային) փուլեր նախատեսող լուծումներով Հայաստանի Հանրապետությունում ավանդական ուղղագրության անցնելու պարտավորություն։

42. Ուղղագրության միասնականացման վերաբերյալ դիրքորոշումների կարծրությունը, ինչպես նաև հարցի կրթական, մանկավարժական, գրավոր ժառանգության բաղադրիչները թե՛ սփյուռքում, թե՛ Հայաստանի Հանրապետությունում նոր քննարկումների անհրաժեշտություն են ստեղծում։

43. Երկու ուղղագրության առկայությունը խնդիրներ է ստեղծում նաև համակարգչային ծրագրաշարերի հայերենացման լեզվական (լեզվաաշխարհագրական) այլագրերն ընտրելիս (գրական արևելահայերենի և՛ ավանդական (կամ դասական), և՛ արդի (կամ նոր) ուղղագրության համար մեկ այլագիր՝ hye կամ hy/AM)։

44. Գործողություններ՝

1) ժամանակակից գրական հայերենի կանոնարկման, բառակերտման, տերմինաբանության (եզրաբանության), ուղղագրության, ուղղախոսության, տառադարձության և կետադրության կանոնարկման սկզբունքների մշակման նպատակով լեզվաքաղաքականություն իրականացնող պետական լիազորված մարմնին կից խորհրդակցական մարմին ձևավորելու իրավական հիմքի ստեղծում.

2) ժամանակակից գրական հայերենի բոլոր իրողությունների կանոնարկմանը, միասնական լեզվաքաղաքականության մշակմանն ու իրականացմանն աջակցելու, ինչպես նաև հայերենի զարգացմանն ու հարստացմանը նպաստելու նպատակով Հայաստանի Հանրապետության բարձրագույն ուսումնական հաստատությունների, գիտահետազոտական կառույցների, հասարակական կազմակերպությունների հետ շահագրգիռ համագործակցության իրավական հիմքի ստեղծում.

3) «Հայերենը որպես գիտության լեզու» քաղաքականության մշակում.

4) հայերենի գործառության ոլորտների հետևողական ընդլայնման, մասնագիտական հայերենի կենսունակության պահպանման ու զարգացման նպաստավոր պայմանների ապահովում.

5) հայերենի տառադարձման սկզբունքների և չափորոշիչների (ստանդարտ) վերանայում (անձնանուններ, ազգանուններ, աշխարհագրական անուններ).

6) ուղղագրության միասնականացման խնդրի քննությանը նվիրված գիտագործնական քննարկումների, համաժողովի կազմակերպում:

**8. Պետական լեզվով կրթության ԵՎ դաստիարակության**

**իրավունք ու պարտականություն**

45. «Լեզվի մասին» Հայաստանի Հանրապետության օրենքի 2-րդ հոդվածը սահմանում է. «Հայաստանի Հանրապետության տարածքում գտնվող կրթական և ուսումնական համակարգերում դասավանդման և դաստիարակության լեզուն գրական հայերենն է»:

46. Հանրակրթական առկա դասագրքերի լեզվական մակարդակը որակյալ չէ (երկարաշունչ նախադասություններ, մտքի խրթին կամ խճողված ձևակերպումներ, անհասկանալի առաջադրանքներ ու հանձնարարություններ և այլն):

47. Բուհական մի շարք մասնագիտությունների համար հայերեն դասագրքերի, ուսումնական ձեռնարկների սակավությունը կամ բացակայությունը, դասագրքերի մի մասում մասնագիտական լեզվի ցածր որակը կրթության ու գիտության ոլորտում հայերենի սահմանների նեղացման իրական վտանգ են պարունակում։

48. Անգլերեն գիտական արտադրանքի տեսակարար կշռի ավելացմանը զուգահեռ՝ պարբերաբար շրջանառվում է «հայերենը գիտության լեզու չէ» շինծու դատողությունը, որն էլ իր հերթին ձևավորում է սին պատկերացում, թե իբր հայերենով հնարավոր չէ գիտական բարձրակարգ աշխատանք ստեղծել:

49. Միջին մասնագիտական, արհեստագործական, ինչպես նաև հետբուհական կրթության մակարդակներում զգացվում է հայոց լեզվի՝ մասնագիտությունների յուրահատկություններին համապատասխանող տարբերակված ծրագրերի անհրաժեշտություն։

50. Լուծված չէ այբբենարաններում ձեռագրատեսակների միօրինակացման խնդիրը, օրակարգային է մեծատառերի ու փոքրատառերի տառապատկերների պարզեցման հարցը, գործածվող այբբենարաններում, տառադարաններում, տարրական դասարանների գրատետրերում, ուսումնաօժանդակ նյութերում պահպանվում են մեծատառերի զուգաձևություններ։

51. «Լեզվի մասին» Հայաստանի Հանրապետության օրենքի 2-րդ հոդվածը սահմանում է. «Հայաստանի Հանրապետությունում խուլերի ուսուցումն ու դաստիարակությունն իրականացվում են հայերեն ժեստերի լեզվով». այս շրջանակում է անհրաժեշտ դիտարկել նաև լեզվական առանձնահատուկ պայմանների կարիք ունեցող (խլություն, լսողության խանգարումներ, խուլհամրություն, կուրություն, դիսլեքսիա, աֆազիա, դիզարտրիա) խմբերի սոցիալական, կրթական, աշխատանքային ներառման հաղորդակցական խոչընդոտների վերացման խնդիրը։

52. Գործողություններ՝

1) հանրակրթական դասագրքերի ստեղծման փուլում նրանց լեզվական որակի գնահատման (փորձաքննության) մեխանիզմների ներդրում.

2) կրթական միջավայրի ստեղծում, որը գնահատում ու արժևորում է հայերենը, նպաստում հայերեն կրթության գրավչությանը.

3) հայերենի բուհական ընդունելության քննություններում հրաժարում շտեմարանային ստուգման տրամաբանությունից և հայերենի՝ խորքային իմացության չափման նոր համակարգի ներդրում.

4) այբբենարանի ձեռագիր տառապատկերների միասնական ուրվագծերի և համակարգչային ձեռագիր տառատեսակի տեխնիկական առաջադրանքի նախագծի մշակում.

5) թիրախային խմբերի համար հայերեն ժեստերի լեզվի ուսուցման ու հասանելիության շրջանակի ընդլայնում՝ անկախ տարիքային խմբից.

6) լեզվական առանձնահատուկ պայմանների կարիք ունեցողների համար ներառականության ավելացում (հատուկ սարքավորումներ, տեխնիկական միջոցներ, դասընթացներ, թարգմանական ծառայություններ)։

**9. Գործավարության լեզուն**

53. Հայերենը պետական և գրական հայերենը պաշտոնական լեզու հռչակելուց հետո Հայաստանի Հանրապետությունն ընդունել է հայոց լեզվի գործառության ոլորտներն ընդլայնող մի շարք օրենքներ և ենթաօրենսդրական ակտեր, սակայն օրենսդրական բացի, իրավական նորմերում առկա հակասությունների, օրենքով չկարգավորված լեզվահարաբերությունների, ենթաօրենսդրական ակտերի բացակայության ու ընդունման անհնարինության պայմաններում դժվարությամբ է իրացվում գրական հայերենի՝ որպես պաշտոնական լեզվի գերակայությունն ապահովելու առաջնայնությունը տնտեսության ու հասարակական կյանքի մի շարք ոլորտներում, գրավոր և բանավոր պաշտոնական հաղորդակցման ընթացքում։

54. «Լեզվի մասին» Հայաստանի Հանրապետության օրենքի 4-րդ հոդվածն ամրագրում է, որ Հայաստանի Հանրապետության պետական մարմինները, ձեռնարկությունները, հիմնարկներն ու կազմակերպությունները պարտավոր են գործավարությունը կատարել գրական հայերենով:

55. Ինչպես պետական մարմիններում, այնպես էլ մասնավոր հատվածում միջազգային գործընկերների հետ հաղորդակցության ընթացքում աշխատանքային լեզուները երբեմն փոխադրվում են հաստատությունների պաշտոնական փաստաթղթաշրջանառության մակարդակ։

56. Գործողություններ՝

1) օտարալեզու փաստաթղթերի պաշտոնական թարգմանության ավտոմատացում մեքենական թարգմանության տվյալահենք ալգորիթմների կիրառմամբ, հայերեն-անգլերեն, անգլերեն-հայերեն, հայերեն-ռուսերեն, ռուսերեն-հայերեն զույգերի համար.

2) գործավարության լեզվին վերաբերող խորհրդատվության շարունակական ապահովում:

**10. Հայախոսությունը Սփյուռքում**

57. Հայաստանի Հանրապետության Սահմանադրության 19-րդ հոդվածը սահմանում է. «Հայաստանի Հանրապետությունը հայկական սփյուռքի հետ իրականացնում է համակողմանի կապերի զարգացմանը և հայապահպանմանն ուղղված քաղաքականություն, նպաստում է հայրենադարձությանը»:

58. «Լեզվի մասին» Հայաստանի Հանրապետության օրենքի՝

1) 1-ին հոդվածի 3-րդ պարբերությամբ սահմանվում է. «Հայաստանի Հանրապետությունն աջակցում է իր սահմաններից դուրս բնակվող հայերի շրջանում հայոց լեզվի պահպանմանն ու տարածմանը»,

2) 6-րդ հոդվածի 2-րդ մասի 6-րդ կետի «ա» ենթակետով սահմանվում է, որ Լեզվի կոմիտեն նպաստում է Հայաստանի Հանրապետությունից դուրս բնակվող հայերի շրջանում հայոց լեզվի պահպանմանը, տարածմանը և զարգացմանը:

59. Հայաստանի Հանրապետության ազգային ռազմավարության մեջ Հայաստանի ազգային անվտանգության կարևոր բաղադրիչներից են Հայաստան-սփյուռք հարաբերությունները, համահայկականության ձևավորումը, իսկ Հայաստանի Հանրապետության Կառավարության 2019-2023 թվականների գործունեության ծրագրում որպես հիմնարար ուղենիշ է ամրագրվում հայության մարդկային, տնտեսական, ֆինանսական, մտավոր ներուժի՝ Հայաստանի Հանրապետության զարգացման նպատակի շուրջը համախմբումը։

60. Հայոց պետությունը, կարևորելով համայն հայության ամբողջականության գիտակցումը, ազգային շահերը ներկայացնողի իր կարգավիճակով վճռական դեր ունի սփյուռքի հայապահպանման գործում։

61. Սփյուռքի հետ կապերում պետականակենտրոնության և հայ ինքնության, քաղաքակրթական արժեքների, պատմամշակութային ժառանգության պահպանման և զարգացման, աշխարհասփյուռ հայկական համայնքներում համահայկական միասնական օրակարգի հարստացման քաղաքականության որդեգրումը հնարավորություն է տալիս լեզվաքաղաքական մոտեցումները դիտարկելու հետևյալ ուղղություններով՝

1) հայրենադարձության խթանման քաղաքականության շրջանակում աջակցություն վերադարձող հայրենակիցների սահուն հարմարմանը (ադապտացիա) և համարկմանը՝ ապահովելով արևմտահայերենի գործածությունը, նրա հանրային ընկալումը որպես գրական հայերենի մի ճյուղի.

2) համահայկական հոգևոր, գիտակրթական, մշակութային և այլ կառույցների ամրապնդման քաղաքականության շրջանակում՝ գրաճանաչության և գրական հայերենի իմացության բարելավում հետանկախության շրջանում ձևավորված և արևելահայերեն խոսող սփյուռքում, որտեղ հայերենի իմացությունը հաճախ սահմանափակվում է միայն բանավոր խոսքով (բարբառային հիմքով).

3) ավանդական և նոր ձևավորված սփյուռքում հայախոսության ակնհայտ նահանջին դիմակայելու նպատակով համահայկական ցանցերի ստեղծման և զարգացման քաղաքականության շրջանակում համայնքային և պետական համագործակցային միջավայրի ստեղծում։

62. Գործողություններ՝

1) սփյուռքի լեզվավիճակի համալիր վերլուծություն.

2) ամենօրյա և միօրյա դպրոցների հայոց լեզվի ծրագրերի, մեթոդական ուղեցույցների, դասագրքերի ստեղծում և մշակում, դրանց համապատասխանեցում համայնքների լեզվական կարիքներին.

3) սփյուռքահայ ուսուցիչների վերապատրաստման շարունակականության ապահովում, փորձի փոխանակում ու համագործակցություն.

4) սփյուռքահայ ուսանողների ընդունելության ծավալների ընդլայնում (հատկապես հայագիտական մասնագիտությունների մասով).

5) հայերենի իմացությունը խրախուսող համահայկական մրցույթների կազմակերպում.

6) հայախոսությունը խրախուսող, հայերենի գրավչությունը մեծացնող տեղեկատվական պաշարների ստեղծում.

7) հայերենի ուսուցման և իմացության ստուգման թվային միջավայրի (էլեկտրոնային ինքնուսույցներ, ձեռնարկներ) ստեղծում։

**11. ՀայերենԸ ոչ հայախոսների համար**

63. Հայաստանի Հանրապետության Գերագույն խորհրդի «Լեզվի մասին Հայաստանի Հանրապետության օրենքի կիրարկման կարգի մասին»՝ 30.03.1993 թ. Հ.Ն-0774-1 օրենքի ուժ ունեցող որոշմամբ նախատեսվում է Հայաստանի Հանրապետության Կառավարության՝ մինչև 1994 թ. հունվարի 1-ը Հայաստանի Հանրապետությունում հայերենի ուսուցման հնարավորությունները բոլոր ցանկացողների համար, անկախ քաղաքացիությունից, ազգությունից, բնակության վայրից, ապահովելու պարտականությունը:

64. 1997 թվականից Հայաստանի Հանրապետության Կառավարությանն առընթեր լեզվի պետական տեսչությունը Հայաստանի Հանրապետության սոցիալ-տնտեսական զարգացման ծրագրի շրջանակում իրականացնում էր «Հայերենը ոչ հայախոսների համար» ծրագիրը, որի նպատակն էր արտերկրից վերադարձող ոչ հայախոս հայրենակիցների (հատկապես դպրոցահասակ), փախստականների և առհասարակ հայերեն սովորել ցանկացող անձանց ուսուցումը:

65. 2006 թվականից «Հայերենը ոչ հայախոսների համար» ծրագիրը դադարեց գործելուց, թեև Հայաստանի Հանրապետության Գերագույն խորհրդի «Լեզվի մասին Հայաս­տանի Հանրապետության օրենքի կիրարկման կարգի մասին» 30.03.1993 թ. Հ.Ն-0774-1 օրենքի ուժ ունեցող որոշումից բխում է, որ այն նախատեսված է որպես շարունակական ծրագիր:

66. Արտերկրից վերադարձող ոչ հայախոս մեր հայրենակիցների, առհասարակ հայերեն սովորել ցանկացող անձանց ուսուցումը, նրանց համարկումը հայկական միջավայրին, ԵԱՏՄ շրջանակում աշխատուժի ազատ տեղաշարժի, հայաստանյան բուհերի միջազգայնացման ու օտարերկրացի ուսանողների ներգրավման քաղաքականությունը ծրագրի վերաբացման էական հիմք են:

67. Արտերկրից վերադարձող մեր հայրենակիցների համար «Հայերենը ոչ հայախոսների համար» ծրագիրը կարող է կազմակերպվել երկու հիմքով՝ արևելահայերեն և արևմտահայերեն։

68. Հայաստանի Հանրապետությունում ոչ հայախոսների համար հայերենի ուսուցման դասընթացները կարող են իրականացվել լրացուցիչ կամ շարունակական կրթական ծրագրերի շրջանակում։

69. Գործողություններ՝

1) Հայաստանի Հանրապետությունում ոչ հայախոսների համար՝ անկախ քաղաքացիությունից, ազգությունից, տարիքից, բնակության վայրից հայերենի ուսուցման հնարավորության ապահովում.

2) hամապատասխան ուսումնամեթոդական նյութերի, ուսումնական ձեռնարկների ստեղծում։

**12. Օտար լեզուների ուսուցման բարելավումԸ**

70. Հայաստանի Հանրապետությունում օտար լեզուների ուսուցման համակարգը կարիք ունի սեփական լեզվական և մշակութային ինքնության հիմքի վրա օտար լեզուների իմացությունն ու միջմշակութային իրազեկությունը խթանող մոտեցումների:

71. Արդիական է տարբեր իրավիճակներում թե՛ մայրենի, թե՛ օտար լեզուներով անկաշկանդ և գրագետ հաղորդակցման կարողության ձևավորումը:

72. Գործողություններ՝

1) օտար լեզուների ուսուցման հայեցակարգի մշակում.

2) թարգմանական ծրագրերի խրախուսում.

3) թարգմանական (օտար լեզու-հայերեն, հայերեն-օտար լեզու) դպրոցական բառարանների ստեղծում։

**13. Զանգվածային լրատվամիջոցների լեզուն գրական հայերենը**

**լինելու պահանջի կատարմանՆ ԱջակցԵԼԸ**

73. Հայաստանի Հանրապետության տարածքում գործող հեռարձակողների տեսալսողական տեղեկատվության լեզուն հայերենը լինելու պահանջը սահմանվում է «Տեսալսողական մեդիայի մասին» Հայաստանի Հանրապետության օրենքի 6-րդ հոդվածով:

74. Հեռուստառադիոհաղորդումների ժամանակ ոչ հայերեն ելույթների զուգահեռ հայերեն թարգմանությունը ապահովելու պարտականությունը սահմանվում է «Լեզվի մասին» Հայաստանի Հանրապետության օրենքի 4-րդ հոդվածով, իսկ Հայաստանի Հանրապետության տարածքում գործող հեռարձակողների՝ օտար լեզուներով հեռարձակվող տեսալսողական տեղեկատվությունը հայերեն ընկալման միջոցներով (կրկնօրինակմամբ, հնչյունավորմամբ և (կամ) ենթագրերով) ուղեկցելու պարտականությունը՝ «Տեսալսողական մեդիայի մասին» Հայաստանի Հանրապետության օրենքի 6-րդ հոդվածով:

75. «Լեզվի մասին» Հայաստանի Հանրապետության օրենքի 6-րդ հոդվածի 2-րդ մասի 3-րդ կետի «բ» ենթակետով սահմանվում է Լեզվի կոմիտեի՝ հեռուստառադիո­ընկերու­թ­յունների՝ մշակութային, տեղեկատվական, տեղեկատվական-վերլուծական, հասարակական-քաղաքական, գիտահանրամատչելի, կրթական և մարզական հաղորդումների լեզուն գրական հայերենը լինելու պահանջի կատարմանը աջակցելու պարտականությունը:

76. Մեծ է զանգվածային լրատվամիջոցների, առցանց, թվային հեռարձակողների լեզվական ազդեցությունը ինչպես գրական կանոնի պահպանման կամ փոփոխության, այնպես էլ դրա զարգացման միտումների վրա, ուստի ընդունելի չէ լեզվական ցածրորակ արտադրանքը (խոսքը ոճերի կիրառության մասին չէ)։

77. Հեռուստառադիոեթերի կրթական և մշակութային քաղաքականության առանցքում կարևոր է նախադպրոցական և դպրոցական ցածր տարիքի լսարանի համար հատուկ ծրագրերի (ուսումնական, ճանաչողական հաղորդումներ, ֆիլմեր, մուլտֆիլմեր և այլն) միջոցով գրական հայերենի (այդ թվում՝ արևմտահայերենի) իմացության ամրապնդումը Հայաստանում և սփյուռքում:

78. Գործողություններ՝

1) հայերեն մանկապատանեկան հեռուստաալիքի ստեղծում՝ փոքր տարիքից պատշաճ լեզվական որակ և ճաշակ ձևավորելու համար.

2) հեռուստառադիոլրագրողների, հաղորդավարների համար գրական հայերենի վերապատրաստման դասընթացների կազմակերպում.

3) հեռուստառադիոլրագրողների, խմբագիրների, հաղորդավարների համար լեզվական տեղեկատուների ստեղծում.

4) մասնագիտական աջակցություն օտարալեզու ֆիլմեր և հաղորդումներ թարգմանող հեռուստաընկերություններին:

**14. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱԶԳԱՅԻՆ**

**ՓՈՔՐԱՄԱՍՆՈՒԹՅՈՒՆՆԵՐԻ ԼԵԶՎԱԿԱՆ ԻՐԱՎՈՒՆՔԻ ԱՊԱՀՈՎՈՒՄԸ**

79. «Լեզվի մասին» Հայաստանի Հանրապետության օրենքի՝

1) 1-ին հոդվածը սահմանում է. «Հայաստանի Հանրապետությունն իր տարածքում երաշխավորում է ազգային փոքրամասնությունների լեզուների ազատ գործածությունը»:

2) 2-րդ հոդվածը սահմանում է. «Հայաստանի Հանրապետության ազգային փոքրամասնությունների համայնքներում հանրակրթական ուսուցումն ու դաստիարակությունը կարող են կազմակերպվել իրենց մայրենի լեզվով` պետական ծրագրով և հովանավորությամբ, հայերենի պարտադիր ուսուցմամբ»։

80. Հայաստանի Հանրապետության Ազգային ժողովը 2001 թ. դեկտեմբերի 28-ին վավերացրել է «Տարածաշրջանային կամ փոքրամասնությունների լեզուների եվրոպական խարտիան (կից հայտարարությամբ)». Հայաստանի Հանրապետությունում ազգային փոքրամասնությունների լեզուներ են ճանաչվել ասորերենը, եզդիերենը, հունարենը, ռուսերենը և քրդերենը:

81. Ազգային փոքրամասնությունների լեզուների նկատմամբ պետական հոգածությունը հանգուցային նշանակություն ունի մեր երկրի ժողովրդավարացման հետագա ընթացքի և հասարակության բնականոն ու կայուն զարգացման համար:

82. Գործողություններ՝

1) նպատակային ծրագրեր ազգային փոքրամասնությունների լեզուներով դասագրքերի ստեղծման ու հրատարակման, ազգային փոքրամասնությունների լեզուներով դասավանդող ուսուցիչների պատրաստման, վերապատրաստման և որակավորման բարձրացման ուղղությամբ.

2) պետական և համայնքային մակարդակում համակողմանի աջակցություն ազգային փոքրամասնությունների լեզուների պահպանմանն ու զարգացմանը.

3) Հայաստանի Հանրապետության ազգային փոքրամասնությունների լեզուներից քրդերենի, եզդիերենի, ասորերենի ծառադարանների (կորպուս) ստեղծում։

**VI. ԾՐԱԳՐԻ ԻՐԱԿԱՆԱՑՈՒՄԸ, ՄՇՏԱԴԻՏԱՐԿՈՒՄԸ ԵՎ ԳՆԱՀԱՏՈՒՄԸ,**

**ԾՐԱԳՐԻ ՖԻՆԱՆՍԱԿԱՆ ԱՊԱՀՈՎՈՒՄԸ**

**15. ԾՐԱԳՐԻ ԻՐԱԿԱՆԱՑՈՒՄԸ, ՄՇՏԱԴԻՏԱՐԿՈՒՄԸ ԵՎ ԳՆԱՀԱՏՈՒՄԸ**

83. Ծրագրի համակարգումը, մշտադիտարկումն ու գնահատումն ապահովում է լեզվական քաղաքականության բնագավառում լիազորված պետական մարմինը։

84. Միջոցառումների կատարման պատասխանատուն սույն որոշման 2-րդ հավելվածում որպես կատարող նշված մարմինն է:

85. Լեզվական քաղաքականության բնագավառում լիազորված պետական մարմինը տարին մեկ անգամ հրապարակում է ծրագրի կատարման վերաբերյալ հաշվետվություն։

**16. ԾՐԱԳՐԻ ՖԻՆԱՆՍԱԿԱՆ ԱՊԱՀՈՎՈՒՄԸ**

86. Ծրագրով նախատեսվող միջոցառումների ծախսերի ծավալը ճշգրտվում, և միջոցառումները ֆինանսավորում են բյուջետային գործընթացի շրջանակում՝ Հայաստանի Հանրապետության պետական բյուջեի միջոցներից, ինչպես նաև օրենքով չարգելված այլ աղբյուրներից:

Հավելված 2.

Հայաստանի Հանրապետության Կառավարության

2020 թվականի -------------- ---- -ի ----- որոշման

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԼԵԶՎԱԿԱՆ ՔԱՂԱՔԱԿԱՆՈՒԹՅԱՆ**

**ծրագրի ԻՐԱԿԱՆԱՑՄԱՆ ՄԻՋՈՑԱՌՈւՄՆԵՐԻ ԾՐԱԳԻՐԸ եվ ժամանակացույցը**

**(2021-2023 թվականներ)**

|  |  |  |  |  |  |  |  |
| --- | --- | --- | --- | --- | --- | --- | --- |
|  | Միջոցառումը | միջոցառման իրականացմանը միտված գործողությունները | ԱԿՆԿԱԼՎՈՂ ԱՐԴՅՈՒՆՔԸ | ԿԱՏԱՐՈՂԸ | ՀԱՄԱԿԱՏԱՐՈՂԸ | ԿԱՏԱՐՄԱՆ ԺԱՄԿԵՏԸ | ՖԻՆԱՆՍԱՎՈՐՄԱՆ ԱՂԲՅՈՒՐԸ ԵՎ ԿԱՆԽԱՏԵՍՎՈՂ ՉԱՓԸ |
| 1 | 2 | 3 | 4 | 5 | 6 | 7 | 8 |
| 1. | Լեզվական օրենսդրության կատարելագործում | 1. ««Լեզվի մասին» Հայաս­տանի Հանրա­պետության օրեն­քում փոփոխություն­ներ և լրա­ցում­ներ կատա­րելու մա­սին» Հա­յաս­տանի Հանրապե­տու­թյան օրենքի նախագծի մշա­կում: | Հայերենի կիրա­ռու­թյունը, օրենքի միա­տե­սակ կիրա­ռումն ապահովող, լեզ­վա­կան վերա­հսկո­ղու­թյու­նը կար­գա­վո­րող օրենք­ների ըն­դու­նում: | Լեզվի կոմիտե |  | Ընթացիկ | Ֆինանսավո­րում չի պահանջում: |
| 2. ««Տեսալսողական մեդիայի մասին» Հայաստանի Հան­րա­պետության օրենքում փո­փո­խու­թյուն­ներ և լրա­ցում­ներ կատարելու մասին» Հա­յաս­տա­նի Հանրապետության օրեն­քի նախագծի մշակում: | Լեզվի կոմիտե |  | 2021 թ. ապրիլի 2-րդ տասնօրյակ | Ֆինանսավո­րում չի պահանջում: |
| «Նախադպրոցական կրթության մասին» Հայաստանի Հանրապետության օրենքում փոփոխություններ և լրացումներ կատարելու մասին» Հա­յաս­տանի Հան­րապե­տու­թյան օրենքի նախագծի մշա­կում: | Լեզվի կոմիտե | 2021 թ. ապրիլի 2-րդ տասնօրյակ | Ֆինանսավո­րում չի պահանջում: |
| 3. ««Գովազդի մասին» Հա­յաս­տանի Հան­րապետության օրեն­քում փոփո­խու­թյուն­ներ և լրացումներ կատարելու մա­սին» Հա­յաս­տանի Հան­րապե­տու­թյան օրենքի նախագծի մշա­կում: | Լեզվի կոմիտե |  | 2021 թ. ապրիլի 2-րդ տասնօրյակ | Ֆինանսավո­րում չի պահանջում: |
| 4. ««Սպառողների իրա­վունք­ների պաշտպանության մա­սին» Հայաստանի Հանրապե­տու­թյան օրենքում փոփոխություններ և լրա­ցում­ներ կա­տա­րելու մասին» Հայաստանի Հան­րա­պետության օրենքի նա­խա­գծի մշակում: | Լեզվի կոմիտե |  | 2021 թ. ապրիլի 2-րդ տասնօրյակ | Ֆինանսավո­րում չի պահանջում: |
| 5. ««Դեղերի մասին» Հա­յաս­տանի Հանրապետության օրեն­քում փոփոխություններ և լրա­ցում­ներ կատարելու մասին» Հայաստանի Հանրա­պե­տու­թյան օրենքի նախագծի մշակում: | Լեզվի կոմիտե |  | 2021 թ. ապրիլի 2-րդ տասնօրյակ | Ֆինանսավո­րում չի պահանջում: |
| 6. ««Նորմատիվ իրա­վա­կան ակտերի մասին» Հայաստանի Հան­րա­պե­տու­թյան օրենքում փոփոխություններ և լրա­ցում­ներ կատարելու մասին» Հա­յաս­տանի Հանրա­պետու­թյան օրենքի նախագծի մշակում: | Լեզվի կոմիտե |  | 2021 թ. ապրիլի 2-րդ տասնօրյակ | Ֆինանսավո­րում չի պահանջում: |
| 7. ««Վարչական իրավա­խախ­տումների վերաբերյալ Հա­յաստանի Հանրապետության օրենսգրքում փոփոխություններ և լրա­ցում­ներ կա­տարելու մասին» Հայաստանի Հանրապետության օրենքի նախագծի մշակում: | Լեզվի կոմիտե |  | 2021 թ. ապրիլի 2-րդ տասնօրյակ | Ֆինանսավո­րում չի պահանջում: |
| 8. «Հայաստանի Հանրապե­տության լեզվական վերա­հսկո­ղության մասին» օրենքի նախագծի մշակում: | Լեզվի կոմիտե |  | 2021 թ. 3-րդ եռամսյակ | Ֆինանսավո­րում չի պահանջում: |
| 2. | Լեզվի կոմիտեի հաստա­տութե­նա­կան կա­րո­ղութ­յուն­ների հզորացում | 1. ««Պետական կառա­վարման հա­մա­կարգի մար­մին­ների մասին» Հայաստանի Հան­րա­պե­տու­թյան օրենքում փոփոխություններ և լրա­ցում­ներ կա­տա­րելու մասին» Հայաստանի Հան­րա­պե­տու­թյան օրենքի նախագծի մշա­կում: | Լեզվի կոմիտեի կարգավիճակի փոփոխություն, «Լեզվի մասին» Հայաս­տանի Հանրա­պետության օրենքի պահանջների արդյունավետ իրականացում։ | Լեզվի կոմիտե | Կրթության, գի­տության, մշա­կու­յթի և սպորտի նա­խա­րա­րություն | 2022-2023 թթ. | ՀՀ պետական բյուջե։ |
| 2. «Հա­յաս­տանի Հանրապե­տու­թյան Կառավարության «Նա­խա­րա­րու­թյանը ենթակա մար­մին­ների են­թա­կա­յու­թյունը սահմանելու մասին» 22.05.2018 թ. հմ. 580-Ա որոշ­ման մեջ փոփոխություն և լրացում կա­տա­րելու մասին» Հա­յաս­տանի Հանրապե­տու­թյան Կառավարության որոշման նա­խա­գծի մշակում: |
| 3. | Գրական հայերենի կա­նո­նարկ­ման ապահովում | 1. Հայերենից օտար լե­զուներ և օտար լեզուներից հայերեն տա­ռա­դարձության (գրադար­ձու­թյան) չափորոշիչների (ստան­դարտ­ների) վերա­բեր­յալ քննար­կումների կազ­մա­­կեր­պում, սկզբունք­ների հստա­կեցում, ընդունված չա­փո­րո­շիչների (ստան­դարտ­ների) վերանայում և մշակում,  Կառավա­րության որո­շում­ների նախագծերի մշա­կում: | 1. Հայերենից օտար լե­զու­ներ և օտար լե­զու­ներից հայերեն տա­ռա­դարձության (գրա­դար­ձության) վե­րա­բերյալ չա­փո­րո­շիչ­ների (ստան­դարտ­ների) ընդու­նում:  2. ՀՀ Կառավարու­թյան որոշումների ընդու­նում: | Գերատեսչական խումբ  (Լեզ­վի կո­միտե, Կադաստրի կո­միտե, «Ստան­դար­տացման և չափագիտության ազգային մար­մին» ՓԲԸ, ՀՀ ոստիկանության անձ­նա­գրային և վի­զաների վարչություն) |  | 2022-2023 թթ. | ՀՀ պետական բյուջե, օրենքով չարգելված այլ միջոցներ։ |
| 2. Հայերենի ուղղագրության միաս­նա­կանացման հար­ցե­րին նվիր­ված կլոր սե­ղան­նե­րի, քննար­կումների կազ­մակեր­պում: | Հայերենի ուղղա­գրու­թյան միաս­նա­կա­նաց­մանը նպաս­տելը: | Լեզվի կոմիտե |  | 2022-2023 թթ. | ՀՀ պետական բյուջե, օրենքով չարգելված այլ միջոցներ։ |
| 4. | Հայերենի թվային փոխակերպումը | 1. «Լեզ­վա­կան տեխնոլո­գիա­ների հետազոտություն և զար­գա­ցում» նպա­տա­կային ծրա­գրի հաս­տատում: | Հայերենի թվայ­նաց­մանն ուղղված հա­մա­կար­գային ու միաս­նա­կան քաղա­քա­կա­նության հիմ­ք, ծրագրով նա­խա­տես­ված միջո­ցա­ռում­ների իրա­կա­նացման ճանապարհով: | ՀՀ կրթության, գի­տության, մշա­կույթի և սպորտի նախարարութ­յուն  Լեզվի կոմիտե | ՀՀ բարձր տեխ­նո­լո­գիա­կան արդյու­նա­բե­րության նա­խա­րա­րություն  ՀՀ կրթության, գի­տու­թյան, մշա­կույթի և սպորտի նա­խա­րարություն  Գիտության կոմիտե  «Թարգմանությունների կենտրոն» ՊՈԱԿ  ՀՀ Գիտու­թյուն­ների ազգա­յին ակա­դե­միա  ՀՀ բուհեր | 2022-2023թթ. | ՀՀ պետական բյուջե, օրենքով չարգելված այլ միջոցներ։ |
| 2. «Պետա­կան կառա­վար­ման ու տե­ղական ինքնա­կա­ռա­վար­ման մար­մին­նե­րում, հան­րա­կրթական ուսում­նա­կան հաս­տա­տու­թյուն­ներում հա­յա­տառ ստան­դարտ ստեղ­նա­շար­երի պարտադիր կի­րառ­ման մասին» Հա­յաս­տանի Հանրապե­տու­թյան Կառա­վա­րու­թյան որոշման նախագծի մշակում: | Հանրային տա­րա­ծում ունեցող սար­քա­վո­րում­ների հա­յե­րե­նա­ցում։ | Գերատեսչական խումբ  (Լեզ­վի կո­միտե, «Ստան­դար­տաց­ման և չա­փա­գի­տու­թյան ազ­գա­յին մար­մին» ՓԲԸ, ՀՀ պետա­կան եկա­մուտ­ների կոմիտե) |  | 2022-2023 թթ. | ՀՀ պետական բյուջե, օրենքով չարգելված այլ միջոցներ։ |
| 3. Անդամակցում «Լեզվական տվյալների ընդհանուր պահոց» (CLDR, CommonLocaleDataRepository) նախագծին։ | Հայերենի տեխ­նո­լո­գիա­կան կար­գա­վորում­ների համ­ընդգր­կուն միաս­նա­կան հիմքերի ու կի­րա­ռե­լիության ապա­հովում։ | ՀՀ կրթության, գի­տու­թյան, մշա­կույթի և սպորտի նա­խա­րարություն  Լեզվի կոմիտե | «Ստան­դար­տաց­ման և չա­փա­գի­տու­թյան ազ­գա­յին մար­մին» ՓԲԸ | 2022 թ. | ՀՀ պետական բյուջե, օրենքով չարգելված այլ միջոցներ։ |
| 4. ԻՍՕ 639-3 (ISO 639-3) ստան­դար­տում հա­յե­րե­նի այլա­գրման տար­բերակ­ների վերա­նա­յում: | Հայերենի համար մակ­րո­լեզվ­ի կար­գա­վի­ճակ ամրա­գրող լեզվական այլ­ագիր, լեզուների ան­վանում­ների այլա­գրման մի­ջազ­գային ստան­դարտ­ների համա­դրե­լիություն արևելա­հա­յերենի և արևմտա­հայերենի համար։ | Գերատեսչական խումբ  (Լեզ­վի կո­միտե, «Ստան­դար­տաց­­ման և չա­փա­գի­տու­թյան ազ­գա­յին մար­մին» ՓԲԸ |  | 2022-2023 թթ. | ՀՀ պետական բյուջե, օրենքով չարգելված այլ միջոցներ։ |
| 5. | Պետական լեզվով կրթու­թյան և դաս­տի­արա­կության իրա­վուն­քի ապա­հովում։ | 1. Դասավանդման և դաս­տիա­րակության լեզվի հարցը կար­գա­վորող նորմերի համա­պա­տաս­խանեցում «Լեզվի մա­սին» Հայաստանի Հան­րապե­տության օրենքի պա­հանջ­ներին։ | Իրավական նոր­մերի միջև հա­կա­սու­թյունների վերա­ցում: | Լեզվի կոմիտե |  | 2022 թ. | Ֆինանսավորում չի պահանջում: |
| 2. Բուհական հիմնարար դա­սա­գրքերի ու ձեռնարկների ստեղծ­մանը / թարգ­մա­նու­թյանն աջակցող պետական նպա­տա­կային ծրագրի հաս­տա­տում։ | Բուհական հայա­լեզու հիմնարար դասա­գրքեր, ձեռ­նարկ­ներ։ | ՀՀ կրթության, գիտության, մշակույթի և սպորտի նախարարություն | Գիտության կոմիտե  ՀՀ բուհեր | 2021-2022 թթ. | ՀՀ պետական բյուջե, օրենքով չարգելված այլ միջոցներ։ |
| 3. Արհեստագործական,մի­ջին մաս­նա­գիտական, ուսում­նական հաս­տա­տու­թյուններում հայոց լեզ­վի տար­բերակված կրթա­կան ծրագրերի մշակում՝ խոս­քի մշա­կույթի բա­ղա­դրի­չի շեշտադրմամբ: | Մաս­նա­գիտական լեզվի զար­գաց­ման հիմ­քեր: | ՀՀ կրթության, գիտության, մշակույթի և սպորտի նախարարություն | Արհեստագոր­ծա­կան, միջին մաս­նա­գի­տա­կան, ուսում­նա­կան հաս­տա­տություններ | 2021-2022 թթ. | ՀՀ պետական բյուջե, օրենքով չարգելված այլ միջոցներ: |
| 4. Այբբենարանի ձեռագիր տառա­պատ­կերների միաս­նական ուրվագծերի մշակում և ներդրում։ | Դպրոցական ձեռա­գրա­տե­սակներին առա­ջադրվող ման­կավարժական-­մեթո­դական, վայել­չա­գրության, գրա­ճա­նա­չության և ընթեռ­նելիու­թյան դյուրի­նու­թյան արդի պա­հանջ­ներին հա­մա­պատաս­խան ձեռա­գիր տառապատ­կեր­ների միասնական ուր­վագծերը առկա են։  Այբբենարանի ձե­ռա­գիր տա­ռա­տեսակի տեխ­նի­կական առաջադրանքի նա­խագիծ է մշակված։ | ՀՀ կրթության, գի­տու­թյան, մշա­կույ­թի և սպոր­տի նա­խա­րա­րու­թյուն |  | 2021-2022 թթ. | ՀՀ պետական բյուջե, օրենքով չարգելված այլ միջոցներ: |
| 6. | Օտար լեզուների ուսուցումը Հա­յաս­տանի Հանրա­պե­տության կրթա­հա­մակարգում։ | 1. Նորմատիվ իրավական դաշ­տի վերլուծություն, օտար լեզ­վով իրականացվող կրթա­կան ծրագ­րերի գիտա­կրթա­կան և լեզվամշակու­թային ազդե­ցու­թյան գնահա­տում: | Օտար լեզուների ուսուց­ման հայեցա­կարգ։ | Գերատեսչական խումբ  (ՀՀ կրթության, գի­տության, մշա­կույթի և սպորտի նախարարութ­յուն, Լեզվի կոմի­տե, ՀՀ բուհեր) |  | 2023 թ. | ՀՀ պետական բյուջե, օրենքով չարգելված այլ միջոցներ։ |
| 2. Օտար լեզուների ուսուց­ման հա­յե­ցա­կար­գի մշակում։ |
| 7. | «Հայոց լեզվի դաս­ընթաց ոչ հայա­խոս­ների համար» նպա­տա­կային ծրագրի հաս­տա­տում։ | 1. «Հայոց լեզվի դաս­ընթաց ոչ հայախոսների համար» ծրագրի իրականացման նպա­տակով ոչ հայախոս շահա­ռու­ների հայերեն սովորելու պա­հանջ­մունքի ուսում­նա­սիրու­թյուն և գնահատում: | «Հայոց լեզվի դաս­ընթաց ոչ հայա­խոս­ների համար» նպա­տա­կային ծրագրի իրա­կա­նա­ցում: | ՀՀ կրթության, գի­տու­թյան, մշա­կույթի և սպորտի նա­խա­րա­րութ­յուն  Լեզվի կոմիտե |  | 2022 թ. | ՀՀ պետական բյուջե, օրենքով չարգելված այլ միջոցներ։ |
| 2. Ոչ հայախոսների հա­յերենի ուսու­ցումը կազ­մակերպելու հա­մար ան­հրաժեշտ ծրա­գրա­մե­թո­դա­կան հիմքերի ստեղ­ծում, ձեռ­նարկ­ների հրա­տա­րակում։ |
| 8. | Հայաստանի Հան­րա­պետության ազ­գային փոք­րա­մաս­նու­թյուն­ների լեզ­վա­կան իրա­վունքի ապա­հովում | Ազգային փոքրա­մասնու­թյուն­ների լեզուներով հեռուս­տա­ռադիոհաղորդումների հեռ­ար­ձակման ապահովում, պար­բերական մամուլի հրա­տա­րակում, գեղարվես­տական գոր­ծերի թարգ­մա­նական և հրա­տա­րակ­չական ծրագրեր։ | Համակողմանի աջակ­ցու­թյունն ազ­գային փոքրա­մաս­նու­թյունների լեզու­ների պահ­պան­մանն ու զար­գաց­մանը։ | ՀՀ տարածքային կառավարման և ենթակառուցվածքների նախարարություն | ՀՀ կրթության, գի­տու­թյան, մշա­կու­յթի և սպորտի նա­խա­րա­րություն  Լեզվի կոմիտե | Շարունակա­կան | ՀՀ պետական բյուջե, օրենքով չարգելված այլ միջոցներ։ |
| 9. | Աջակցություն սփյուռ­քում հա­յե­րե­նի պահ­պանմանը | 1. Սփյուռքի լեզ­վա­վիճակի հա­մա­լիր վերլուծություն և սփյուռ­քի լեզվական քարտեզի ստեղ­ծում։ | Սփյուռքի լեզվական քարտեզ։ | Սփյուռքի գոր­ծե­րի գլխա­վոր հանձ­նա­կա­տա­րի գրա­սենյակ | ՀՀ կրթության, գի­տու­թյան, մշա­կու­յթի և սպորտի նա­խա­րա­րություն | Շարունակա­կան | ՀՀ պետական բյուջե, օրենքով չարգելված այլ միջոցներ։ |
| 2. Հայերենի իմացությունը խրա­խու­սող համահայկական մրցույթ­ների կազմակերպում։ | Հայերենի իմացու­թյան բարելավում։ | Սփյուռքի գոր­ծե­րի գլխա­վոր հանձ­նա­կա­տա­րի գրա­սեն­յակ | ՀՀ կրթության, գի­տու­թյան, մշա­կու­յթի և սպորտի նա­խա­րա­րություն | Ամենամյա, սկսած 2022 թ. | ՀՀ պետական բյուջե, օրենքով չարգելված այլ միջոցներ։ |
| 10. | Գործավարությունը գրա­կան հա­յերենով կա­տա­րելու օրենս­դրա­կան պահան­ջի կա­տար­ման ապա­հովում։ | 1. Գործավարության լեզ­վին վերաբերող խորհրդա­տվու­թյան ապահովում։ | Օտարալեզու փաս­տա­թղթերի գոր­ծա­վա­րու­թյան հա­յե­րե­նա­ցում։ | Լեզվի կոմիտե |  | Շարունակա­կան | Ֆինանսավորում չի պահանջում: |
| 2. Օտարալեզու փաստա­թղթ­երի պաշտոնական թարգ­մա­նության ավտո­մա­տա­ցում՝ մե­քե­նա­կան թարգմանության տվյա­լա­հենք ալգորիթմների կի­րառ­մամբ։ | Գործավարության ոլոր­տում գրական հա­յերենի լիա­կա­տար գոր­ծա­ռություն: | ՀՀ բարձր տեխ­նո­լո­գիա­կան արդյու­նա­բե­րության նա­խա­րա­րություն | «Թարգմանություն­ների կենտրոն» ՊՈԱԿ  Լեզվի կոմիտե | 2022-2023 թթ. | ՀՀ պետական բյուջե, օրենքով չարգելված այլ միջոցներ։ |
| 11. | Աջակցություն զանգ­վածային լրատվու­թյան միջոցների լե­զուն գրական հայե­րենը լինելու պահան­ջի կատարմանը։ | 1. Մասնագիտական աջակցու­թյուն լրատվամիջոցներին՝ դրանց լեզվական սխալներն ար­ձա­նա­գրելու և ճիշտ ձևերը ներ­կա­յացնելու եղանակով։ | Զանգվածային լրա­տվության միջոցնե­րում կապահովվի լեզվական բարձր որակ: | Լեզվի կոմիտե | Կրթության, գի­տու­թյան, մշա­կույ­թի և սպորտի նա­խա­րա­րություն | Շարունակա­կան | Ֆինանսավորում չի պահանջում։ |
| 2. Մաս­նա­գի­տական աջակ­ցու­թյուն օտա­րա­լեզու ֆիլ­մեր և հաղոր­դումներ թարգմանող հեռուստաընկերություններին։ | Շարունակա­կան | ՀՀ պետական բյուջե, օրենքով չարգելված այլ միջոցներ։ |
| 3. Գրագետ խոսքի մշակույթ ունե­ցող լրագրողների և լեզ­վա­կան բարձր մակարդակ ապա­հո­վող լրատվա­միջոցնե­րի խրա­խու­սում։ | Ամենամյա, սկսած 2022 թ. | ՀՀ պետական բյուջե, օրենքով չարգելված այլ միջոցներ։ |
| 4. Հայերեն մանկապա­տա­նեկան հեռուստա­ալիք­ի ստեղծում։ | Աճող սերնդի հայերեն մտածողության ձևավորում, բառապաշարի հարստացում, պատշաճ խոսքի զարգացում։ | Հե­ռուս­տատեսության և ռադիո­յի հանձնաժողով |  | 2022 թ. | ՀՀ պետական բյուջե, օրենքով չարգելված այլ միջոցներ։ |